SAS-ansatte får sparken om de ikke møter på jobb
Det slår SAS fast i pressemelding som ble sendt ut søndag. Arbeidsretten i Danmark mente at de de streikende kabinansatte måtte gjenoppta sitt arbeid søndag, noe SAS-arbeiderne valgte å overse. Norwegian-streiken: Disse rutene blir hardest rammet Nå har SAS gitt de streikende frist til mandag klokken 12 for å melde hvorvidt de kommer på jobb eller ikke. Fortsatt streik vil være å betrakte som at medarbeiderne «har brakt sitt ansettelsesforhold til opphør», ifølge pressemeldingen.Mandag morgen møtes de streikende kabinansatte for å diskutere den tilspissede situasjonen som har ført til at over 150 flyavganger er innstilt siden streiken startet fredag. Inntil det er nådd en form for løsning i konflikten, vil 51 planlagte avganger fra eller til København bli kansellert, ifølge det danske nyhetsbyrået Ritzau. Bakgrunnen for arbeidskonflikten er at SAS' danske kabinansatte fredag gikk ut i streik. SAS vil flytte over 140 kabinansatte over i datterselskapet Cimber som et sparetiltak, noe som trolig vil bety dårligere arbeidsvilkår. Dette kunne ikke de kabinansatte gå med på.Passasjerer på tolv Norwegian-flygninger må mandag flyttes til andre avganger på grunn av pilotstreiken, opplyser selskapet. – Reisende må forberede seg på forsinkelser, sier informasjonssjef Lasse Sandaker-Nielsen i Norwegian til NRK. Flyselskapets langruter går som normalt. 70 piloter i Norwegian gikk ut i streik fra lørdag morgen. Parat og NHO Luftfart har forhandlet i tre måneder uten å bli enige om en avtale for pilotene. Det er blitt varslet en kraftig opptrapping av streiken fra og med onsdag, da 650 piloter vil bli tatt ut i streik. Det er nesten samtlige av Norwegians piloter i Skandinavia. Selskapet har ønsket å dekke inn for de streikende med piloter fra andre deler av Norwegian-familien, og det har også kommet meldinger om leie av fly med mannskap fra utenlandske selskaper. Det har ekspertene vært uenige om er streikebryteri eller ikke.Selv om Norwegian skulle klare å skaffe nok piloter mens pilotstreiken pågår, kan selskapet bli rammet av sympatistreik fra andre Parat-medlemmer i luftfarten. Søndag sendte YS et varselbrev til NHO om sympatiaksjon. Forbundet ber om et forhandlingsmøte på vegne av nær 750 kabinansatte i Cabin Services Norway, som vurderer å streike i sympati med Norwegian-pilotene. – Vi har allerede varslet NHO om sympatiaksjoner fra de ansatte i kabinen, og vil fortløpende vurdere videre sympatiaksjoner også fra andre av våre medlemsgrupper, sier Parat-leder Hans-Erik Skjæggerud til Dagens Næringsliv. – Dette er klassisk Parat-retorikk. De har snakket om sympatistreiker i lang tid. De er ikke opptatt av passasjerene og ønsker å dra oppmerksomheten bort fra hva konflikten egentlig handler om. Parat ønsker at deres medlemmer skal ha full styringsrett over Norwegian, og det er naturligvis helt utelukket for Norwegian-ledelsen å la en fagforening overta de kommersielle beslutningene. Det er en klassisk avledningsmanøver, sier informasjonssjef Lasse Sandaker-Nielsen i Norwegian til avisen.
Om de streikende kabinansatte ikke innen klokken 12 melder fra om de kommer på jobb, så vil de ikke lenger ha noen jobb å gå til.